32004R2003
L 348/1
JURNALUL OFÍCIAL AL UNIUNII EUROPENE
REGULAMENTUL (CE) NR. 2003/2004 AL CONSILIULUI
din 21 octombrie 2004
privind încheierea Protocolului de stabilire, pentru perioada 3 decembrie 2003 - 2 decembrie 2007, a posibilităților de pescuit și a compensației financiare prevăzute de Acordul între Comunitatea Economică Europeană și Guvernul statului Mauritius privind pescuitul în apele mauritiene
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37 coroborat cu articolul 300 alineatul (2) și articolul 300 alineatul (3) primul paragraf,
având în vedere propunerea Comisiei,
având în vedere avizul Parlamentului European (1),
întrucât:
(1)
În conformitate cu articolul 12 alineatul (3) din Acordul între Comunitatea Economică Europeană și Guvernul statului Mauritius privind pescuitul în apele mauritiene (2), părțile contractante au purtat negocieri la încheierea perioadei de aplicare a protocolului pentru a stabili de comun acord conținutul protocolului pentru perioada următoare și, după caz, toate modificările sau completările necesare aduse anexei.
(2)
În urma acestor negocieri, a fost parafat la 11 septembrie 2003 un nou protocol de stabilire, pentru perioada 3 decembrie 2003 - 2 decembrie 2007, a posibilităților de pescuit și a compensației financiare prevăzute de acordul menționat anterior.
(3)
Aprobarea protocolului menționat anterior este în interesul Comunității.
(4)
Metoda pentru alocarea posibilităților de pescuit între statele membre trebuie să se stabilească pe baza alocării tradiționale a posibilităților de pescuit în cadrul acordului în domeniul pescuitului,
ADOPTĂ PREZENTUL REGULAMENT:
Articolul 1
Protocolul de stabilire, pentru perioada 3 decembrie 2003 - 2 decembrie 2007, a posibilităților de pescuit și a compensației financiare prevăzute de Acordul între Comunitatea Economică Europeană și Guvernul statului Mauritius privind pescuitul în apele mauritiene se aprobă în numele Comunității Europene.
Textul protocolului se anexează la prezentul regulament (3).
Articolul 2
Posibilitățile de pescuit fixate de protocol se alocă între statele membre după cum urmează:
-
toniere cu plasă lungă: Franța 16, Spania 22, Italia 2, Regatul Unit 1;
-
paragat de suprafață: Spania 19, Franța 23, Portugalia 7;
-
nave care practică pescuitul la undiță: Franța 25 de tone registru brut (GRT) pe lună, în medie anuală.
În cazul în care cererile de licență ale statelor membre menționate anterior nu acoperă toate posibilitățile de pescuit fixate de protocol, Comisia poate să ia în considerare cererile de licență ale oricărui alt stat membru.
Articolul 3
Statele membre ale căror nave practică pescuitul în cadrul prezentului acord comunică Comisiei cantitățile din fiecare rezervă de pește capturate în zona de pescuit a statului Mauritius în conformitate cu Regulamentul (CE) nr. 500/2001 al Comisiei (4).
Articolul 4
Președintele Consiliului este autorizat să numească persoanele împuternicite să semneze protocolul prin care Comunitatea își asumă obligații.
Articolul 5
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 21 octombrie 2004.